 **РЕПУБЛИКА БЪЛГАРИЯ**

Министерство на здравеопазването

Главен държавен здравен инспектор

**Изх. № 04-15-30/08.03.2021г.**

**ДО**

**Г-ЖА ПЕТЯ АВРАМОВА**

**МИНИСТЪР НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО**

**На Ваш № 99-00-6-77-1 от 09.02.2021г.**

**На Наш № 04-15-30 от 09.02.2021г.**

**Относно:** Провеждане на консултации по доклад за екологична оценка (ЕО) на „Интегрирана териториална стратегия за развитие на Северен централен регион за планиране от ниво 2 за периода 2021-2027 г.“

**УВАЖАЕМА ГОСПОЖО АВРАМОВА,**

Във връзка с получено в Министерство на здравеопазването Ваше писмо относно провеждане на консултации по доклад за екологична оценка (ЕО) на „Интегрирана териториална стратегия за развитие на Северен централен регион за планиране от ниво 2 за периода 2021-2027 г.“, Ви информираме следното:

От представената документация е видно, че доклада за ЕО на горепосочения проект е съобразен с нормативните изисквания по отношение съдържанието, структурата и обхвата на този вид доклади, както и с посочените в наше писмо предложения относно заданието за обхвата и съдържание на доклада.

В доклада е направено кратко описание на проекта в неговите 3 основни приоритета за развитие на региона към които са формулирани специфични цели. Северно централния регион (СЦР) обхваща областите Велико Търново, Габрово, Разград, Русе и Силистра с общо 36 общини.

Териториалния обхват на проекта се определя в съответствие с три основни стратегически приоритета:

- Стратегически приоритет 1 - Постигане на икономически подем и трансформация с 4 специфични цели, в рамките на който ще се извършат нови инвестиции с повишена ефективност, установяване на иновационния подход във всички сектори на икономиката, подобряване на инвестиционната среда и привличане на стратегически инвеститори, адаптиране на националната и регионалната политика към нуждите и специфичните регионални условия за малки и средни предприятия и създаване на мрежи и инфраструктури, базирани на иновации и технологии, насърчаване на мерките за енергийна ефективност в предприятията и за преход към кръгова икономика, поддържане на ефективен регионален и местен пазар на труда.

- Стратегически приоритет 2 – Развитие на човешкия потенциал и постигане на социален растеж с 2 специфични цели, които са поставени върху развитието на човешкия ресурс като най-важен за жизнеността и просперитета на региона.

- Стратегически приоритет 3 – Устойчиво териториално развитие и свързаност с 4 специфични цели, които са насочени към подобряване на териториалното сближаване и на качеството на управление на териториално ориентираните политики. Местната транспортна инфраструктура е основен фактор, способстващ за разпространението на процесите на развитие между градовете и постигане на териториална свързаност.

В доклада за Екологична оценка е направен анализ и оценка на взаимовръзките и ползите от изпълнението на програмата по отношение прилагането на други съотносими планове и програми.

В доклада е разгледано състоянието на околната среда и актуалното състояние на здравно–демографските показатели. Представени са данни и анализи за състоянието на отделните фактори на околната среда и съществуващите екологични проблеми в региона към момента.

Докладът не съдържа подробна информация за конкретни инвестиционни предложения, в тази връзка е невъзможно да се извърши конкретна оценка на степента на възможния риск за здравето на населението, на възможното отражение върху здравно-демографските показатели и влиянието върху урбанизираните територии и по-специално населени места и обекти, подлежащи на здравна защита. Тези въздействия следва да бъдат оценени при провеждане на необходимите процедури по ОВОС за всяко конкретно инвестиционно намерение.

Посочено е, че се очаква като цяло изпълнението на стратегията за развитие на СЦР да има комплексен положителен характер, по отношение на развитието на региона, водещ до предотвратяване на риска за човешкото здраве и осигуряване на устойчиво развитие съобразно действащите в страната норми за качество на околната среда.

Посочено е още, че отрицателни въздействия е възможно да възникнат, но се очаква те да бъдат локални, в рамките на строителните площадки на обектите, свързани със строително монтажните работи при създаване на нови малки и средни предприятия, модерна индустриална инфраструктура, изграждане на нови или развитие на съществуващи индустриални зони, изграждането на нова и подобряване на съществуващата пътна мрежа и железопътна инфраструктура, енергийна инфраструктура и ефективност, подобряване на качествата на градската и агломерационна среда, временно и обратимо и да не са значителни. Посочен е риска от възможни локални преки отрицателни въздействия върху населението и околната среда вследствие замърсяване на въздуха, шум и отпадъци и в етапа на експлоатация на съответните индустриални зони, предприятия и пътищата за достъп до тях, при несъобразяване местоположението им с наличието на обекти и зони, подлежащи на здравна защита. Посочено е, че този риск ще бъде оценен при съответните процедури по оценка на въздействието върху околната среда на конкретните инвестиционни предложения с оглед избор на най-благоприятно местоположение. В допълнение в т. 10.2.8 „Население, човешко здраве“ от доклада са предложени мерки за недопускане на възможност от отрицателно въздействие върху човешкото здраве, които следва да се спазват при изпълнение на стратегията.

Освен посоченото по-горе в доклада са предложени и други адекватни мерки с оглед предотвратяване, намаляване и възможно най-пълно компенсиране на евентуални неблагоприятни последствия, които да бъдат отразени в окончателния вариант на стратегията. Позоваване или посочване на същите следва да има и в решението по екологична оценка.

Считаме за необходимо:

1. Доклада да се допълни с информация по отношение съществуващото състояние на качеството на питейните води, като се посочи, че като най-значим проблем за региона се констатира наднорменото съдържание на нитрати в част от зоните на водоснабдяване и съответно да се изисква в стратегията да се предвиди необходимостта при планиране на инвестициите в областта на ВиК инфраструктурата приоритетно да се заложат мерки за решаване на този проблем, чрез изграждане на нови водоизточници, довеждане на вода от други зони на водоснабдяване, където няма отклонения по този показател и др.

2. Необходимо е още в текста на т. 10.2.8 Население, човешко здраве (стр. 283) в първи булет, след думите „подлежащи на здравна защита“ да се постави запетая и да се добави „зони и територии, в които са разположени такива обекти“. По този начин ще се подчертае, че не само самите обекти, подлежащи на здравна защита, но и границите на териториите и зоните, в които те са разположени са от значение и следва да се взимат под внимание при определяне местоположението, планирането и изпълнението на проектите, предвидени в стратегията.

3. В т. 11, 12 и 13 на редица места вместо „СЦР“ е записано „ЮЦР“

С уважение,

